CELEX: 32020R2237
Language: lv
Date: 2020-08-13 00:00:00
Title: Komisijas Deleģētā regula (ES) 2020/2237 (2020. gada 13. augusts), ar kuru Deleģēto regulu (ES) 2020/3 groza saistībā ar atkāpi attiecībā uz minimālo saglabāšanas references izmēru gliemenēm Venus spp. konkrētos Itālijas teritoriālajos ūdeņos

28.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 436/1
               
            
         KOMISIJAS DELEĢĒTĀ REGULA (ES) 2020/2237
         (2020. gada 13. augusts),
         ar kuru Deleģēto regulu (ES) 2020/3 groza saistībā ar atkāpi attiecībā uz minimālo saglabāšanas references izmēru gliemenēm Venus spp. konkrētos Itālijas teritoriālajos ūdeņos
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 6. punktu,
         ņemot vērā Eiropas Parlamenta un Padomes Regulu (ES) 2019/1241 (2019. gada 20. jūnijs) par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 (2), un jo īpaši tās 15. panta 2. punktu,
         ņemot vērā Padomes Regulu (EK) Nr. 1967/2006 (2006. gada 21. decembris), kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (3), un jo īpaši tās 15.a pantu,
         tā kā:
         
                     (1)
                  
                  
                     Regulas (ES) Nr. 1380/2013 mērķis ir pakāpeniski izskaust izmetumus Eiropas Savienības zvejniecībās, ieviešot izkraušanas pienākumu attiecībā uz tādu sugu nozvejām, kurām noteikti nozvejas limiti, un Vidusjūrā arī tādu sugu nozvejām, kurām ir noteikts minimālais izmērs.
                  
               
                     (2)
                  
                  
                     Saskaņā ar Regulas (ES) Nr. 1380/2013 15. panta 1. punkta d) apakšpunktu izkraušanas pienākumu Vidusjūras bentisko [demersālo] zvejniecību galvenajām sugām piemēro ne vēlāk kā no 2017. gada 1. janvāra un visām pārējām sugām – ne vēlāk kā no 2019. gada 1. janvāra.
                  
               
                     (3)
                  
                  
                     Izmetumu plānos, kurus Komisija pieņēmusi saskaņā ar Regulu (ES) Nr. 1380/2013, drīkst iekļaut tās 15. panta 5. punkta a)–e) apakšpunktā minētos elementus, arī minimālo saglabāšanas references izmēru (“MSRI”) noteikšanu.
                  
               
                     (4)
                  
                  
                     Lai pieņemtu izmetumu plānus, Komisija ar Regulas (EK) Nr. 1967/2006 15.a pantu un Regulas (ES) 2019/1241 15. panta 2. punktu ir pilnvarota noteikt minimālo saglabāšanas references izmēru sugām, uz kurām attiecas izkraušanas pienākums, ar mērķi nodrošināt jūras organismu mazuļu aizsardzību. Saskaņā ar minētajiem pantiem minimālie saglabāšanas references izmēri vajadzības gadījumā var atšķirties no izmēriem, kas noteikti Regulas (ES) 2019/1241 IX pielikumā.
                  
               
                     (5)
                  
                  
                     Ņemot vērā Itālijas iesniegto ieteikumu, kas tika sagatavots pēc apspriešanās ar Vidusjūras konsultatīvo padomi, ņemot vērā ZZTEK ieteikumu un Regulas (ES) 2019/1241 stāšanos spēkā, ar Komisijas Deleģēto regulu (ES) 2020/3 (4) uz laiku no 2020. gada 1. janvāra līdz 2022. gada 31. decembrim tika izveidots izmetumu plāns gliemeņu Venus spp. zvejniecībām Itālijas teritoriālajos ūdeņos. Tomēr samazināta minimālā saglabāšanas references izmēra (22 mm) piemērošana attiecībā uz gliemenēm Venus spp. tika atļauta tikai uz vienu gadu, līdz 2020. gada 31. decembrim. Savukārt līdz 2022. gada 31. decembrim tika piešķirts augstas izdzīvotības atbrīvojums attiecībā uz tādu gliemeņu Venus spp. nozveju, kuras nepārsniedz MSRI.
                  
               
                     (6)
                  
                  
                     Itālija ir vienīgā dalībvalsts, kas ir tiešā veidā ieinteresēta gliemeņu Venus spp. zvejniecību pārvaldībā Itālijas teritoriālajos ūdeņos GFCM 9., 10., 17. un 18. ģeogrāfiskajā apakšapgabalā. 2020. gada 2. martā Itālija iesniedza kopīgo ieteikumu, lūdzot līdz 2022. gada 31. decembrim pagarināt Deleģētajā regulā (ES) 2020/3 noteikto MSRI atkāpi attiecībā uz gliemeņu Venus spp. krājumu.
                  
               
                     (7)
                  
                  
                     ZZTEK (STECF 20-01) (5) izskatīja Itālijas iesniegto kopīgo ieteikumu, ņemot vērā Regulas (ES) 2019/1241 3. un 4. pantā norādītos mērķus un mērķrādītājus.
                  
               
                     (8)
                  
                  
                     ZZTEK atzīmēja, ka jaunajā kopīgajā ieteikumā aprakstītā garuma grupu sastopamība (2017.–2019. g.) norāda uz to, ka, kopš saskaņā ar Komisijas Deleģēto regulu (ES) 2016/2376 (6) 2017. gadā ieviests mazāks MSRI (no 25 mm uz 22 mm), noteiktos Markes reģiona apgabalos ir novērots tādu gliemeņu bagātīgs pieaugums kopējā krājumā, kuru izmērs pārsniedz 22 mm. Turklāt ZZTEK atzina, ka tajos apgabalos, par kuriem ir pieejama pietiekama informācija, krājumu stāvoklis ir bijis stabils vai ir uzlabojies. ZZTEK secināja, ka pārvaldības plānā ir iekļauti noteikumi, kuri attiecībā uz gliemeņu Venus spp. populācijas izmantošanas rādītāju pārvaldību varētu būt efektīvāki nekā noteikumi, kuri bija spēkā pirms 2017. gada. Turklāt ZZTEK secināja, ka, tā kā samazinātais MSRI attiecībā uz gliemenēm Venus spp. joprojām ir lielāks par izmēru dzimumbrieduma sasniegšanas laikā (15–17 mm), šķiet, ka tam nebūs negatīvas ietekmes uz krājuma reproduktīvo spēju, ne arī lielas ietekmes uz gliemeņu mazuļu izmantošanas rādītājiem.
                  
               
                     (9)
                  
                  
                     Komisija uzskata, ka pamatojoties uz pašlaik pieejamo informāciju, kas tai tika sniegta kopīgajā ieteikumā un ZZTEK novērtējumos (STECF19-02 un 20-01), MSRI atkāpe ir saskaņā ar Itālijas teritoriālajos ūdeņos esošā gliemeņu Venus spp. krājuma ilgtspējīgas izmantošanas mērķiem. Lai gan ZZTEK norāda, ka informācija par Markes reģionu un Apūlijas reģionu nebija pilnīga, Komisija uzskata, ka gliemeņu Venus spp. populācijas struktūra šajos reģionos pēdējo divu gadu laikā ir uzlabojusies un ka ir pierādījumi par pietiekamu krājuma papildināšanos. Komisija uzskata, ka, tā kā ierosinātais samazinātais MSRI attiecībā uz gliemenēm Venus spp. joprojām ir lielāks par noteikto izmēru dzimumbrieduma sasniegšanas laikā (15–17 mm), tam, visticamāk, būs maza ietekme uz gliemeņu mazuļu izmantošanas rādītājiem, un tas atbilst Regulas (ES) 2019/1241 18. pantam. Mazāks MSRI palīdzējis samazināt arī zvejas darbību ietekmi uz jūras ekosistēmu, ļaujot ievērojami sašaurināt apgabalu, kurā tiek izmantotas dragas. Pamatojoties uz to, šķiet, ka ierosinātais samazinātais MSRI atbilstu prasībām, kas Regulas (ES) 2019/1241 15. un 18. pantā noteiktas attiecībā uz tehniskajiem pasākumiem. Ņemot vērā iepriekš minētos secinājumus, ir lietderīgi piešķirt pieprasīto atkāpi līdz 2022. gada 31. decembrim. Turklāt Komisija atzīmē, ka saskaņā ar savu nacionālo pārvaldības plānu Itālija nodrošinās gliemeņu Venus spp. krājuma ciešu uzraudzību, iesniedzot Komisijai ikgadējus ziņojumus.
                  
               
                     (10)
                  
                  
                     Pasākumi, kas ierosināti kopīgajā ieteikumā, ir saskaņā ar Regulas (ES) Nr. 1380/2013 18. panta 3. punktu.
                  
               
                     (11)
                  
                  
                     Tāpēc Deleģētā regula (ES) 2020/3 būtu attiecīgi jāgroza.
                  
               
                     (12)
                  
                  
                     Šajā regulā paredzētie pasākumi tieši ietekmē Eiropas Savienības kuģu saimniecisko darbību saistībā ar zvejniecību un zvejas sezonas plānošanu, tāpēc šai regulai būtu jāstājas spēkā tūlīt pēc tās publicēšanas,
                  
               IR PIEŅĒMUSI ŠO REGULU.
         
            1. pants
            Grozījums Deleģētajā regulā (ES) 2020/3
            Deleģētās regulas (ES) 2020/3 5. panta trešo daļu svītro.
         
         
            2. pants
            Stāšanās spēkā
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 13. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 354, 28.12.2013., 22. lpp.
         
         
            (2)  OV L 198, 25.7.2019., 105. lpp.
         
         
            (3)  OV L 409, 30.12.2006., 11. lpp.
         
         
            (4)  Komisijas Deleģētā regula (ES) 2020/3 (2019. gada 28. augusts), ar ko izveido izmetumu plānu gliemeņu Venus spp. zvejniecībām konkrētos Itālijas teritoriālajos ūdeņos (OV L 2, 6.1.2020., 1. lpp.).
         
            (5)  Zivsaimniecības zinātnes, tehnikas un ekonomikas komiteja (ZZTEK) – 63. plenārsēdes ziņojums – rakstiskā procedūra (PLEN-20-01), Eiropas Savienības Publikāciju birojs, Luksemburga, 2020., ISBN 978-92-76-18117-0, doi:10.2760/465398, JRC120479,https://stecf.jrc.ec.europa.eu/documents/43805/2660523/STECF+PLEN+20-01.pdf/262e4bef-ca24-4ce7-b0cb-b95f67e1538f.
         
            (6)  Komisijas Deleģētā regula (ES) 2016/2376 (2016. gada 13. oktobris), ar kuru izveido izmetumu plānu divvāku gliemju Venus spp. zvejniecībām Itālijas teritoriālajos ūdeņos (OV L 352, 23.12.2016., 48. lpp.).